# Βικτώρια (Βρετανική Κολομβία)

| Βικτωρία Βρετανικής Κολομβίας |
| --- |
|  |
|

|  |  |
| --- | --- |
|  Σημαία |  Έμβλημα |

 |
| Βικτωρία Βρετανικής Κολομβίας
48°25′20″N 123°21′57″W |
|  |
| Χώρα | Καναδάς |
| Διοικητική υπαγωγή | γεωγραφικό διαμέρισμα Κάπιταλ |
| Γεωγραφική υπαγωγή | Νήσος Βανκούβερ |
| Ίδρυση | 1862 και 1849 |
| Διοίκηση |
|  • Δήμαρχος | Marianne Alto (από 2022) |
| Έκταση | 19.470.000 m² |
| Υψόμετρο | 23 μέτρα |
| Πληθυσμός | 91.867 (2021) |
| Ταχ. κωδ. | V0S, V8N-V8Z, V9A-V9E |
| Τηλ. κωδ. | 250, 778, 236, 672 και 604 |
| Ζώνη ώρας | ζώνη ώρας Ειρηνικού UTC−08:00 |
| Ιστότοπος | Επίσημος ιστότοπος |
|  Σχετικά πολυμέσα |
|

Βικτώρια, Βρετανική Κολομβία: Το Επαρχιακό Κοινοβούλιο.
Η **Βικτώρια** (αγγλικά: *Victoria*‎‎) είναι η πρωτεύουσα της καναδικής επαρχίας της Βρετανικής Κολομβίας. Η πόλη είναι χτισμένη στο νότιο άκρο της νήσου Βανκούβερ και στη βόρεια πλευρά των Στενών Χουάν ντε Φούκα. Η Βικτώρια έχει πληθυσμό 91.867 κατοίκους, σύμφωνα με την απογραφή του 2021 ενώ το ευρύτερο πολεοδομικό συγκρότημα της Βικτωρίας έχει πληθυσμό 397.237 κατοίκους, σύμφωνα με την απογραφή του 2021 και είναι το δεύτερο μεγαλύτερο σε πληθυσμό αστικό κέντρο της Βρετανικής Κολομβίας μετά την πόλη του Βανκούβερ, και το 15ο μεγαλύτερο αστικό κέντρο του Καναδά.

Ωστόσο, το ευρύτερο πολεοδομικό συγκρότημα της Βικτωρίας αποτελείται από δεκατρείς δήμους. Ο Δήμος της Βικτωρίας (αγγλικά: *City of Victoria*‎‎) έχει πληθυσμό 85.792 κατοίκους και αποτελεί τον 14ο σε πληθυσμό δήμο της Βρετανικής Κολομβίας.

## Ιστορία

Πριν από την άφιξη των ευρωπαίων εξερευνητών και εποίκων, στην περιοχή της σημερινής Βικτωρίας κατοικούσαν αυτόχθονες Σογκίς (αγγλικά: *Songish ή Songhees*‎‎). Στα τέλη του 18ου αι., τις ακτές αυτές τις εξερεύνησαν ισπανοί και βρετανοί θαλασσοπόροι. Το 1843, η βρετανική Εταιρεία του Κόλπου Χάντσον, που είχε τα αποκλειστικά δικαιώματα στο εμπόριο γούνας από τον κεντρικό και δυτικό Καναδά, έκτισε στην περιοχή το Οχυρό Καμοσάν (αγγλικά: *Fort Camosun*‎‎), το οποίο κατόπιν μετονομάστηκε Οχυρό Βικτώρια προς τιμή της βρετανής βασίλισσας της εποχής εκείνης.

Το 1849, οι Βρετανοί δημιούργησαν την Αποικία της Νήσου Βανκούβερ και όρισαν το Οχυρό Βικτώρια ως πρωτεύουσα της νεοσύστατης αποικίας. Το 1862, το Οχυρό έγινε δήμος και το 1871, όταν η Βρετανική Κολομβία έγινε μέλος της Καναδικής Συνομοσπονδίας, η πόλη ανακηρύχθηκε πρωτεύουσα της νέας καναδικής επαρχίας.

Από τον καιρό πριν από την προσχώρηση της Βρετανικής Κολομβίας στην Καναδική Συνομοσπονδία, η Βικτώρια αποτελούσε τη μεγαλύτερη βάση του Βρετανικού Πολεμικού Ναυτικού στον ΒΑ Ειρηνικό Ωκεανό. Σήμερα αποτελεί τη μεγαλύτερη δυτική βάση του Καναδικού Πολεμικού Ναυτικού. Η πόλη γνώρισε μεγάλη ανάπτυξη στα τέλη του 19ου αι. και στις αρχές του 20ού αι., γεγονός που καθρεπτίζεται στη χαρακτηριστική βικτωριανή αρχιτεκτονική των κτιρίων της.

## Κλίμα

Βικτώρια, Βρετανική Κολομβία: Η είσοδος του Κάστρου Χάτλεϋ (Hatley Castle), άλλοτε στρατιωτικό κολέγιο και σήμερα κτίριο του Πανεπιστημίου Royal Roads.
Η Βικτώρια έχει σχετικά ήπιο σχεδόν μεσογειακό κλίμα, με θερμοκρασίες που δεν ξεπερνούν τους 30 °C, αλλά ούτε κατεβαίνουν πιο κάτω από –5 °C. Οι χειμώνες είναι υγροί με λίγες χιονοπτώσεις, ενώ τα καλοκαίρια ήπια και ξηρά. Εξαιτίας του κλίματός της, η πόλη έχει δυσανάλογα υψηλό πληθυσμό γερόντων, επειδή πολλοί συνταξιούχοι προτιμούν να ζήσουν σ' αυτήν την πόλη τα τελευταία χρόνια της ζωής τους.

## Πολιτιστική και κοινωνική ζωή

Εκτός από διοικητικό κέντρο, η Βικτώρια, με τα όμορφα κτίρια και τα ανθοστόλιστα πάρκα, αποτελεί σημαντικό τουριστικό κέντρο. Περισσότεροι από 3,5 εκατομμύρια τουρίστες επισκέπτονται κάθε χρόνο την πόλη.

Στη Βικτώρια βρίσκεται επίσης και η παλαιότερη Κινεζούπολη (Chinatown) του Καναδά. Κοντά στην πόλη, βρίσκεται και βάση συντάγματος του Καναδικού Στρατού, το οποίο είναι γνωστό για τη στρατιωτική του μπάντα. Τα καλοκαίρια, ο επισκέπτης μπορεί να απολαύσει και συναυλίες της Συμφωνικής Ορχήστρας της πόλης.

Στη Βικτώρια έχει την έδρα του το ομώνυμο πανεπιστήμιο, το οποίο από τις αρχές του 20ού αι. και μέχρι το 1962, αποτελούσε προπαρασκευαστικό κέντρο φοιτητών του Πανεπιστημίου ΜακΤζιλ του Μόντρεαλ. Στην πόλη έχει επίσης την έδρα του το Πανεπιστήμιο Ρόγιαλ Ρόουντς (αγγλικά: *Royal Roads University*‎‎), που ιδρύθηκε μόλις το 1995.

Η Βικτώρια συνδέεται με την πόλη του Βανκούβερ με πορθμεία και υδροπλάνα. Με τον υπόλοιπο Καναδά και τις ΗΠΑ, η Βικτώρια συνδέεται αεροπορικώς με το Διεθνές Αεροδρόμιό της.

## Παραπομπές

## Εξωτερικοί σύνδεσμοι

* City of Victoria — Δήμος της Βικτωρίας (Αγγλικά)
* Tourism Victoria — Υπηρεσία Τουρισμού της Βικτωρίας (Αγγλικά)
* University of Victoria — Πανεπιστήμιο της Βικτωρίας (Αγγλικά)
* Royal Roads University — Πανεπιστήμιο Royal Roads (Αγγλικά)
* (Βρετανική Κολομβία) Βικτώρια (Βρετανική Κολομβία) στο Curlie